Tasekla taqbaylit tessaweḍ ad teddem udem atrar s tewsatin timaynutin; umezgun, tullist d wungal, Tuget n yinadiyen d tezrawin i d-yellan ɣef wungal aqbayli, rzan lwelha-nsen ɣer ungal amalay, ɣef waya, i ferneɣ ad zziɣ lwelha-iw ɣer tira tungalant tuntit. D asurif agejdan i tmeṭṭut taqbaylit akken ad d-tessenfali s tutlaytines, iḥulfan-is d wayen akk tettidir di tmetti. Ihi deg wayen akka i d-teddun ad nemmslay ɣef tlallit, anerni n ungal unti aqbayli d kra n yisental i d-yellan deg-s.